РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/33-19

25. март 2019. године

Б е о г р а д

ЗАПИСНИК

36. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 26. ФЕБРУАРА 2019. ГОДИНЕ

Седница је почела у 12 часова и 2 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, заменик председника Одбора, Станислава Јаношевић, Студенка Ковачевић, Зоран Бојанић, Снежана Р. Петровић, Ана Чарапић, Томислав Љубеновић, Горица Гајић и Војислав Вујић.

Седници је присуствовала и Мирослава Станковић-Ђуричић, заменик присутног члана Одбора Томислава Љубеновића.

Седници су присуствовали заменици одсутних чланова Одбора: Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева) и Наташа Михаиловић Вацић (заменик члана Одбора Владимира Маринковића).

Седници нису присуствовали чланови Одбора Бранислав Михајловић, Дејан Николић, Иван Костић и Здравко Станковић, нити њихови заменици.

Седници су, на позив председника, присуствовали: Драган Гргуревић, државни секретар у Министарству привреде, Драган Угрчић, Дубравка Дракулић, Душан Вучковић и Александар Старчевић помоћници министра привреде, Александра Вучетић и Луција Дујовић, самостални саветници у Министарству привреде, Весна Ковач и Стеван Никчевић, државни секретари у Министарству трговине, туризма и телекомуникација.

Одбор је већином гласова увојио предлог председника да се дневни ред предложен у сазиву за седницу, допуни тачком: Извештај о раду Министарства трговине, туризма и телекомуникација за период од 1. октобра до 31. децембра 2018. године.

На предлог председника, Одбор је већином гласова утврдио следећи

Д н е в н и р е д

1. Разматрање Информације о раду Министарства привреде за период април-јун 2018. године (број 022537/18 од 18. јула 2018. године);

2. Разматрање Информације о раду Министарства привреде за период јул-септембар 2018. године (број 02-3270/18 од 19. октобра 2018. године);

3. Разматрање Информације о раду Министарства привреде за период октобар-децембар 2018. године (број 02-96/19 од 22. јануара 2019. године);

4. Разматрање Извештаја Министарства привреде о стању поступка приватизације за јул 2018. године (број 02-2708/18 од 24. августа 2018. године);

5. Разматрање Извештаја Министарства привреде о стању поступка приватизације за август 2018. године (број 02-2894/18 од 18. септембра 2018. године);

6. Разматрање Извештаја Министарства привреде о стању поступка приватизације за септембар 2018. године (број 02-3102/18 од 5. октобра 2018. године);

7. Разматрање Извештаја Министарства привреде о стању поступка приватизације за октобар 2018. године (број 02-3498/18 од 15. новембра 2018. године);

8. Разматрање Извештаја Министарства привреде о стању поступка приватизације за новембар 2018. године (број 02-3821/18 од 12. децембра 2018. године);

9. Разматрање Извештаја Министарства привреде о стању поступка приватизације за децембар 2018. године (број 02-54/19 од 14. јануара 2019. године);

10.Разматрање Извештаја о раду Министарства трговине, туризма и телекомуникација за период од 1. априла до 30. јуна 2018. године (број 02-2658/18 од 7. августа 2018. године);

11.Разматрање Извештаја о раду Министарства трговине, туризма и телекомуникација за период од 1. јула до 30. септембра 2018. године (број 02-3384/18 од 2. новембра 2018. године);

12.Разматрање Извештаја о раду Миистарства трговине, туризма и телекомуникација за период од 1. октобра до 31. децембра 2018. године (број 02-321/19 од 26. фебруара 2019. године).

На предлог председника, Одбор је једногласно одлучио да обједини расправу о првој, другој, трећој, четвртој, петој, шестој, седмој, осмој и деветој тачки дневног реда, и да обједини расправу о 10, 11. и 12. тачки дневног реда.

Председник Одбора је подсетила да**,** у складу са чланом 229. Пословника Народне скупштине, министар информише надлежни одбор Народне скупштине о раду министарства једном у три месеца, а о закључцима одбора поводом поднете информације, одбор подноси извештај Народној скупштини (прва, друга, трећа, 10, 11. и 12. тачка утврђеног дневног реда). Одбор, у складу са чланом 84. Закона о приватизацији и чланом 54. Пословника Народне скупштине, разматра редовне месечне извештаје Министарства привреде о стању поступка приватизације, закљученим уговорима о продаји капитала, односно имовине, са приложеним уговорима, покренутим поступцима приватизације, раду субјеката надлежних за спровођење поступка приватизације, а Министарство привреде пружа све потребне податке и информације по захтеву Одбора (четврта, пета, шеста, седма, осма и девета тачка утврђеног дневног реда).

Прва, друга, трећа, четврта, пета, шеста, седма, осма и девета тачка дневног реда –**Информација о раду Министарства привреде за период април-јун 2018. године; Разматрање Информације о раду Министарства привреде за период јул-септембар 2018. године; Информација о раду Министарства привреде за период октобар-децембар 2018. године; Извештај Министарства привреде о стању поступка приватизације за јул 2018. године; Извештај Министарства привреде о стању поступка приватизације за август 2018. године;** **Извештај Министарства привреде о стању поступка приватизације за септембар 2018. године; Извештај Министарства привреде о стању поступка приватизације за октобар 2018. године; Извештај Министарства привреде о стању поступка приватизације за новембар 2018. године; Извештај Министарства привреде о стању поступка приватизације за децембар 2018. године.**

Одбор је размотрио информације о раду Министарства привреде за период април-јун, јул-септембар и октобар-децембар 2018. године и поднео извештаје Народној скупштини.

У уводним напоменама, Драган Гргуревић, државни секретар у Министарству привреде, изнео је да су у претходном периоду, у области законодавне делатности , донета четири закона – Закон о изменама и допунама Закона о стечају, Закон о стицању права својине на земљишту, објектима и водовима РТБ „Бор“, Закон о изменама и допунама Закона о улагањима и Закон о изменама и допунама Закона о привредним друштвима. У информацијама су наведени и закони који су у процедури. У свакој од достављених кварталних информација, дат је и преглед донетих подзаконских аката и оних који су у процедури.

На дан 31. децембра 2018. године, у поступку приватизације је било 86 субјеката. У Информацији је дат преглед предузећа у поступку приватизације и преглед предузећа за која није могуће објављивање јавног позива, има их 70, и број запослених. Када су у питању предузећа од стратешког значаја, „Галеника“, РТБ „Бор“ и ПКБ су продати, а већина осталих предузећа је у поступку израде унапред припремљеног плана реорганизације (УППР) или стечаја. За сваки од извештајних периода достављан је преглед покренутих стечајних поступака, као и битне информације за свако предузеће које је у процедури Сектора за приватизацију и стечај. Када су у питању пројектне и програмске активности, урађена су четири пројекта. Један је Програм унапређења локалне и регионалне инфраструктуре „Градимо заједно“ (из средстава ЕИБ), Програм подршке развоју пословне инфраструктуре (пословне зоне), Програм подстицања регионалног и локалног развоја (израда пројектно-техничке документације) и Програм стандардизованог сета услуга које спроводе акредитоване регионалне развојне агенције. У области приватизације је усвојен Програм о распореду и коришћењу средстава за кредитну подршку предузећима од стратешког значаја за Републику Србију и осталим предузећима у поступку приватизације, преко Фонда за развој Републике Србије. У области надзора над радом јавних предузећа, у циљу уређења система стручног усавршавања и увођења сертификације органа управљања јавних предузећа, у току су активности Радне групе која ће размотрити сва питања у вези одабира модела сертификације органа управљања, установе која ће радити сертификацију и израде нацрта подзаконских аката.

У области инфраструктуре квалитета и безбедности производа у току је реализација девет пројеката. Један од њих је Пројекат набавке опреме за унапређење услуга оцењивања усаглашености у Републици Србији из ИПА 2013.

У оквиру подршке развоју услуга пословних инкубатора потписан је уговор и за ову годину, а такође су потписани уговори и са пет локалних банака које треба да обаве кредитирање малих и средњих предузећа, у износу од 180 милиона евра.

У склопу контроле и надзора над радом јавних предузећа донета је Уредба о утврђивању елемената Годишњег програма пословања за 2019. годину, односно трогодишњег програма пословања за период 2019.-2021. године јавних предузећа и других облика организовања који обављају делатност од општег интереса. На основу достављених извештаја о реализацији програма пословања израђена је Информација о степену усклађености планираних и реализованих активности из програма пословања јавних предузећа и друштава капитала која обављају делатност од општег интереса чији је оснивач Република Србија за период 1. јануар – 30. септембар 2018. године. Анализом основних показатеља пословања јавних предузећа за период 1. јануар - 30. септембар 2018. године обухваћени су показатељи пословања (планирани и реализовани) за 36 предузећа.

У области инвестиција, донете су одлуке о додели средстава подстицја за 32 привредна друштва и споразумни раскиди по поднетим захтевима за 12 привредних друштава, која нису могла да испуне преузете обавезе. У овом тренутку, у портфељу Министарства привреде, налази се око 120 инвестиционих пројеката. За све пројекте се врши контрола извршења уговора о додели средстава подстицаја, и на основу успешности пословања, средства се трансферишу предузећима која су у питању.

Сектор за мала и средња предузећа у 2018. години је наставио активности на финансијској подшшци за почетнике у пословању, преко Програма подстицања предузетништва кроз развојне пројекте и Програма подршке малим предузећима за набавку опреме. Такође, Министарство је пратило и наменско коришћење средстава по овим програмима и врши редовне контроле. Урађени су месечни извештаји привредних кретања са основним макроекономским индикаторима и трендовима. У оквиру акције за побољшање пословног окружења припремљен је Предлог препоруке за поједностављење 69 пописаних административних поступака. Циљ је да се сузбије сива економија и да се смањи административно оптерећење привредних субјеката.

Сектор за привредне регистре, поред донетог Закона о привредним друштвима, имао је врло живу и динамичну активност када су у питању жалбе, тужбе, представке, мишљења о законима, као и мишљења о нацртима закона и предлозима подзаконских и осталих аката других државних органа. Издатао је више сертификата за старе и уметничке занате и послове домаће радиности.

Што се тиче инфраструктуре квалитета и безбедности производа спроведена је успешна кампања, у сарадњи са Привредном комором Србије, на подизању свести о неопходности примене новог Правилника о безбедности дечијих игралишта. Представници Министарства привреде учестовали су у радним групама за припрему прописа у другим министарствима, а одржан је и први састанак Посебне радне групе за израду Нацрта закона о контроли предмета од драгоцених метала и припремљена је прва верзија нацрта. Представници Министарства су учествовали на Другој рунди преговора за склапање Споразума о слободној трговини између Републике Србије и Евроазијске економске уније у делу који се односи на техничке препреке у трговини. Припремљен је прилог за годишњи извештај Европске комисије.

У домену међународне сарадње, обављани су послови који се односе на праћење и унапређење међународне економске сарадње, и то: билатерални састанци министра привреде и других представника министарства са страним делегацијама; припрема материјала за учешће министра и представника Министарства на међународним скуповима; припрема материјала о билатералној и мултилатералној привредној сарадњи са другим државама и организацијама.

У дискусији су учествовали Снежана Б. Петровић и Драган Гргуревић.

а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период април-јун 2018. године;

б) Сагласно члану 229. Пословника Народне скупштине, Одбор је већином гласова усвојио Информацију о раду Министарства привреде за период јул-септембар 2018. године;

в) Сагласно члану 229. Пословника Народне скупштине, Одбор је већином гласова усвојио Информацију о раду Министарства привреде за период октобар-децембар 2018. године;

г) Одбор је већином гласова усвојио Извештај Министарства привреде о стању поступка приватизације за јул 2018. године;

д) Одбор је већином гласова усвојио Извештај Министарства привреде о стању поступка приватизације за август 2018. године;

ђ) Одбор је већином гласова усвојио Извештај Министарства привреде о стању поступка приватизације за септембар 2018. године.

е) Одбор је већином гласова усвојио Извештај Министарства привреде о стању поступка приватизације за октобар 2018. године;

ж) Одбор је већином гласова усвојио Извештај Министарства привреде о стању поступка приватизације за новембар 2018. године;

з) Одбор је већином гласова усвојио Извештај Министарства привреде о стању поступка приватизације за децембар 2018. године.

10, 11. и 12. тачка дневног реда **– Извештај о раду Министарства трговине, туризма и телекомуникација за период од 1. априла до 30. јуна 2018. године; Извештај о раду Министарства трговине, туризма и телекомуникација за период од 1. јула до 30. септембра 2018. године; Извештај о раду Министарства трговине, туризма и телекомуникација за период од 1. октобра до 31. децембра 2018. године**

Одбор је размотрио Извештај о раду Министарства трговине, туризма и телекомуникација за период од 1. априла до 30. јуна 2018. годинеи поднео Извештај Народној скупштини.

Одбор је размотрио Извештај о раду Министарства трговине, туризма и телекомуникација за период од 1. јула до 30. септембра 2018. године и поднео Извештај Народној скупштини.

Одбор је размотрио Извештај о раду Министарства трговине, туризма и телекомуникација за период од 1. октобра до 31. децембра 2018. године и поднео Извештај Народној скупштини.

У уводним напоменама, Стеван Никчевић, државни секретар у Министарству трговине, туризма и телекомуникација, истакао је да је кроз рад Комисије за унапређење и раст бруто друштвеног производа, који је посебна јединица која прати раст на нивоу економских министарстава Владе Србије, констатовано да су сви привредни сегменти у делокругу Министарства, у апсолутним и релативним параметрима, у порасту. Спољна трговина, такође расте, превасходно извоз, а сектор туризма је један од најбрже растућих од укупних економских сектора на нивоу Репбулике. Европска комисија у годишњем извештају констатовала је да су у Министарству трговине, туризма и телекомуникација и у Министарству привреде, а посебно поједним деловима министарстава, уочени значајни недостајући административни капацитети, посебно у областима где је потребно усвајање неких нових стандарда, као што је лиценцирање агената у промету некретнина, лиценцирање туристичких водича, давање дозвола за увоз и извоз роба, наоружања и војне опреме, као и робе двоструке намене. Четвороструко је повећан број захтева за издавање дозвола за извоза, а број извршилаца у Министарству који су одговорни за те послове је значајно мањи него што је био када је број захтева био четири пута мањи. Такође, постоји и значајно оптрећење у Сектору издавање туристичких ваучера, ако се има у виду да је до завршетка седмог месеца прошле године било нешто више од сто хиљада захтева за издавање ваучера, а административни капацитети су остали исти. Одговор на решавање овог проблема је искључиво на политичком нивоу. Значајно је смањен извоз, односно прелаз робе из Централне Србије преко административне границе према Јужној покрајини. То је, и поред активности које су биле усмерене преко Секретаријата ЦЕФТА-е и Европске комисије, у кратком периоду, нанело значајну штету нашој привреди. И поред бројних активности у директоратима Европске комисије, договор није постигнут. Током година је у региону ЦЕФТА значајно унапређена спољна трговина и извоз, кроз жив контакт и комуникацију, превасходно када је у питању извоз жита, односно прерађеног брашна у Македонију, кроз укидање акцизних маркица и ванредних лабораторијских анализа које су тражили органи Македоније. Број нецаринских баријера смањен је са 12 на две мере, које се покушавају заједнички превазићи кроз рад Националног координационог тела за олакшање трговине. Императив је да се, у сарадњи са Министарством финансија и Министарством унутрашњих послова, постави заједнички царински прелаз са Македонијом код Табановаца. Са друге стране, са Босном и Херцеговином се, такође преко Националног координационог тела за олакшање трговине, успело да се број нецаринских баријера смањи са 19 на четири, и очекује се да ће се, у сарадњи са друга два министарства, успети да се олакша и убрза прекогранични промет. Сви проблеми који су се појављивали, као што су уведене таксе на промет воћа и поврћа од 30% из Централне Србије на територију Косова преко административне границе, успели су да се превазиђу кроз координацију и кроз рад Министарства, али је последње увођење такси од 100% остало као велики проблем.

Одржан је значајан број састанака мешовитих комитета и значајне међународне изложбене активности. Представници Министарства учестовавали су и на првом значајном сајму увоза у Кину. У последњем кварталу 2018. године у Шангају је било око тридесетак представника српских компанија са задатком да се отвори извоз роба и услуга на огромно тржиште Кине и видеће се колико ће се тај капацитет искористи. Што се тиче сајамских манифестација, представници Министарства су учествовали на Међународном сајму у Цељу у Словенији, Измиру у Турској, а у припреми је сајам у Дубаиу, који би требало да повећа наш извоз.

Весна Ковач, државни секретар у Министарству трговине, туризма и телекомуникација, изнела је да је Сектор за трговину, услуге и политику конкуренције у извештајном периоду спровео Јавну расправу о Нацрту закона о робним берзама, којим ће се уређдити правни оквир за робно берзанско пословање. Робна берза може се основати у било ком правном облику при чему не постоје никаква ограничења нити посебан надзор над радом робних берзи. Уређењем робног берзанског пословања постиже се боља подршка привреди и извозу, ако се има у виду да извоз житарица доминира у структури укупног извоза Републике Србије. Припремљена и прва верзија Нацрта закона о трговини, који је тренутно на јавној расправи. Нацрт закона о трговини је усклађен са Законом о инспекцијском надзору и Законом о општем управном поступку. Припремљена је и прва верзија Нацрта закона о заштити конкуренције. Највеће промене су у процесним стварима када је у питању заштита конкуренције, што је јако битно за рад Комисије за заштиту конкуренције. Влада Републике Србије је крајем јуна донела Уредбу о престанку важења Уредбе о привременим условима за промет брашна, укинуте су евиденционе маркице, што је снизило цену коштања евиденционалних маркица којима се обележава брашно и привредницима смањило трошкове. У припреми Нацрт закона о изменама и допунама Закона о електронској трговини. Крајем 2018. године су одржане разне едукације за привреднике. Спроведена је едукација у циљу побољшања ефикасности пословања за преко сто привредних субјеката. У току је конкурс за финансирање програма од јавног интереса у области заштите потрошача за 2018. годину. Удружења за заштиту потрошача поднела извештаје за 2017. годину. Циљ конкурса је да се подрже програми које реализују удружења за заштиту потрошача, који доприносе унапређењу у заштити потрошача у Републици Србији. У прошлој години, по спроведеном конкурсу је додељено 20 милиона динара.

У дискусији су учествовали Снежана Б. Петровић, Стеван Никчевић и Весна Ковач.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. априла до 30. јуна 2018. године.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. јула до 30. септембра 2018. године.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. октобра до 31. децембра 2018. године.

Седница је закључена у 12 часова и 43 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић